Bolqarıstan–Rusiya münasibətləri
Bolqarıstan–Rusiya münasibətləri (bolq. Отношения между България и Русия, Otnoşeniya mejdu Bulqariya i Rusiya; rus. Отношения между Болгарией и Россией, Otnoşeniya mejdu Bolqariyey i Rossiyey) — Bolqarıstan Respublikası ilə Rusiya Federasiyası arasındakı mövcud ikitərəfli əlaqələr. Bolqarıstanın Moskvada səfirliyi və üç baş konsulluğu (Sankt-Peterburq, Novosibirsk və Yekaterinburqda) var. Rusiyanın Sofiyada səfirliyi və iki baş konsulluğu var (Ruse və Varnada). Hər iki ölkə slavyan xalqlarındandır və ümumi pravoslav xristian mədəniyyəti ilə bir-birinə bağlıdır. Buna baxmayaraq, bu oxşarlıqlar əksər hallarda isti münasibətlərə çevrilməmişdir. XIX əsrdə Bolqarıstan müstəqillik əldə etdikdən sonra, Rusiya Birinci Dünya müharibəsindən əvvəl müxtəlif Balkan mübahisələrində və müharibələrində Bolqarıstandan daha çox Bolqarıstanın qonşusu Serbiyaya üstünlük verməsi, ardınca Bolqarıstanın Rusiyaya qarşı hər iki Dünya müharibəsində Almaniyanın tərəfini tutması ilə münasibətlər gərginləşmişdir. 1945-ci ildə kommunistlərin hakimiyyəti ələ keçirməsindən sonra Bolqarıstan Soyuq müharibə zamanı sovet müttəfiqi idi və 1989-cu il inqilablarına qədər Rusiya ilə yaxşı əlaqələr saxlamışdır. Bununla belə, ləğv edilmiş "Cənub axını" boru kəməri və dondurulmuş Belene Atom Elektrik Stansiyası layihəsi, habelə 2014-cü ildə Krımın Rusiya tərəfindən ilhaq etməsi kimi enerji layihələri ilə bağlı çətinliklərdən sonra münasibətlər yenidən pisləşmişdir.